Kim Christiansen (DF), 2012-05-08:
Tak til justitsministeren for den her besvarelse, som jo egentlig bare, kan man sige, stort set var en afskrift af den tale, som ministeren holdt på samrådet den 19. januar.
Det var en lang opremsning af, hvad vi har gjort.
Jeg skal være den første til at indrømme, at der blev gjort meget under den tidligere regering.
Derfor er det også korrekt, at der kommer en ny handlingsplan fra Færdselssikkerhedskommissionen, så vi forhåbentlig kan få antallet af dræbte og tilskadekomne i trafikken endnu længere ned.
Men når vi spørger lidt til, om ministeren måske havde nogle ambitioner på det her område, så var det jo ikke for at få at vide, hvad den tidligere regering har gjort, men måske mere for at høre, om den nye regering havde nogle visioner på det her område i forhold til både at skærpe lovgivningen og måske også i forhold til, hvordan man overhovedet kunne undgå, at der var nogle, der skulle straffes.
Det kan man jo f.eks. gennem forebyggelse.
Jeg kunne i gårsdagens udgave af gratisavisen 24timer se, at politiet i den kommende uge vil rette søgelyset mod cyklister og knallerter.
Det er jo selvfølgelig positivt, fordi en øget kontrol er en måde at sikre på, at der begås færre overtrædelser i trafikken.
I samme avis stod der så også, at 29 pct. af alle bilister ikke respekterer fartbegrænsningerne ved vejarbejde.
Jeg er nødt til at sige, at det jo simpelt hen ikke er godt nok.
Ud over det er der så kørsel i narkopåvirket tilstand og spirituskørsel, som kombineret med høj fart igen leder mig hen til begrebet vanvidsbilisme.
Der har vi gjort mange ting, hvilket justitsministeren var inde på.
På bl.a. Dansk Folkepartis foranledning fik vi jo sidestillet narkopåvirkede bilister med spirituspåvirkning op til 1,20 promille, altså samme straf der, som betyder ubetinget fængsel.
Det var et kæmpe løft.
Vi har ikke set så stor virkning af det endnu, det er klart, fordi loven ikke har virket så længe.
Men der er jo altså også nogle hængepartier.
Vi havde jo et forsøg med bl.a. stærekasser, altså disse fotomaskiner.
Nogle var der apparater i, og nogle var der ikke, men det lod man så være med at skilte med, så de har sikkert haft en god præventiv virkning, og det er jo også helst det, de skulle have.
Vi skal helst undgå, at folk kører for stærkt.
Det er en ganske udmærket evaluering, der faktisk siger, at de her stærekasser var et godt redskab.
Det trækker ikke politimæssige ressourcer, men det gør altså, at folk slipper foden fra speederen.
Så landede den ligesom der, og så har vi ikke hørt ret meget mere til de her stærekasser.
Jeg synes, det her i dag kunne være interessant at få ministerens svar på, hvor de stærekasser ligger henne ovre i Justitsministeriet.
Har man skrottet dem, eller har man lejet dem ud her i stæresæsonen, eller hvor er de her stærekasser blevet af?
Det synes Dansk Folkeparti kunne være interessant at få at vide.
Så er det også korrekt, at der er strammet op på sanktioner, men der er altså stadig væk nogle hængepartier.
Det synes Dansk Folkeparti i hvert fald der er.
Vi har utallige gange spurgt: Hvorfor varetægtsfængsler vi ikke de her vanvittige mennesker noget mere i stedet for at løfte en pegefinger og så sige, at nu kan I bare gå ud og køre lige så tåbeligt, som I gjorde i går, for der går lige 4-6 måneder, inden jeres sag bliver behandlet ved retten?
Lad os få noget mere straksfrakendelse af førerbevis.
Det er en måde at stoppe de her mennesker på.
Og er det særlig groft, hvor man har været ude at slå nogle ihjel i trafikken, så mener vi altså, at man bør varetægtsfængsles.
Så laver man i hvert fald ingen ulykker i den tid, man sidder fængslet.
Vi kunne også godt tænke os, at strafferammerne blev udnyttet bedre.
Det gør dog ikke skade på nogen mennesker, i hvert fald ikke fysisk.
Det kan være, at det gør det lidt på pengepungen.
Men der er stadig væk alt for mange milde domme inden for det her.
Vi har strafferammer på 4 og 8 år, som slet, slet ikke er i nærheden af at blive udnyttet.
Derfor har Dansk Folkeparti også tidligere rejst debatten om, hvorfor vi ikke laver minimumsstraffe.
Så ved jeg godt, at det er et indgreb over for domstolene.
Ja, det er det jo, men vi begrænser dem jo i hvert fald ikke hundrede procent.
Vi indskrænker bare deres råderum en lille smule.
Så der er stadig væk ting, vi kan gøre bedre.
Endelig har vi jo et hængeparti i forhold til alkolåse.
Nu håber jeg også, at fru Anne Baastrup hører efter, for hun er en meget varm fortaler for alkolåse, har jeg kunnet se i pressen.
Men der har vi jo faktisk også et hængeparti i forhold til den lovgivning, vi vedtog den 6. juni 2010, tror jeg det var.
Det har man simpelt hen ikke kunnet finde ud af at få implementeret endnu, til trods for at man har det med stor succes i mange af de lande, vi normalt sammenligner os med, bl.a. i Sverige og også i masser af andre lande.
Så jeg er også meget spændt på at høre justitsministeren her i aften fortælle, hvad der blev af de der alkolåse, som vi besluttede vi skulle installere i spritbilisters biler, så de ikke rendte og lavede numre.
Endelig og afslutningsvis, for nu kan jeg se, at formanden har rejst sig, vil vi gerne slå på, at vi skal have mere oplysning.
Det skal være for alle trafikanter i trafikken.
Det er et mål, og jeg tror også, at det er noget af det, vi vil arbejde med i Færdselssikkerhedskommissionen, altså øgede midler til oplysning.
For det er selvfølgelig det sjoveste, hvis vi helt kunne undgå, at der skete lovovertrædelser.
Ja, det har ordføreren også, og det vil jeg gerne have lov til på Dansk Folkepartis vegne at læse op: Forslag til vedtagelse »Folketinget anerkender, at der de seneste år er foretaget væsentlige skærpelser af bødeniveauet for og sanktioner mod vanvidsbilisme og overtrædelser af færdselsloven generelt med en halvering af trafikdræbte til følge. Folketinget understreger samtidig, at det er vigtigt til stadighed at sikre en effektiv politikontrol, bl.a. i form af målrettede razziaer mod for høj fart, narkotika- og spirituspåvirkede bilister, for at nedbringe antallet af dræbte og tilskadekomne i trafikken yderligere.
Der bør være en særlig fokus på såkaldt vanvidsbilisme.
Folketinget noterer sig, at Færdselssikkerhedskommissionen er i gang med at udarbejde en ny handlingsplan, der skal gælde fra 2013.
Folketinget opfordrer regeringen til at prioritere forebyggende kampagner over for alle trafikanter, det være sig fodgængere, cyklister og bilister, for at fremme en bedre adfærd og en bedre færdselssikkerhed generelt, samtidig med at sanktionerne mod vanvidsbilisme skærpes.«